VK-regeringens beslutning om at deltage i krigen mod den irakiske diktator Saddam Hussein i 2003 var »den mest splittende beslutning, der er blevet truffet i nyere dansk politik«.

Det siger Peter Taksøe-Jensen, som selv var en nøglefigur, da det danske krigsgrundlag dengang blev formuleret i det såkaldte folkeretsnotat. Statsminister Lars Løkke Rasmussen (V) har udpeget Peter Taksøe-Jensen som ’udenrigsgransker’ med frie hænder til at komme med anbefalinger til fremtidens danske udenrigspolitik. Mandag fremlægger Peter Taksøe-Jensen, som i dag er ambassadør i Indien, sin længe ventede udredning.

Han vil ikke gå i detaljer om rapportens anbefalinger, men han peger på et helt overordnet behov for en nøgtern dansk udenrigs- og sikkerhedspolitik med afsæt i, at Danmark er en lille nation med begrænsede ressourcer i en stor kompliceret og til tider farlig verden. En politik, der altid navigerer strategisk efter »hensynet til Danmarks egne interesser som et sikkert, frit og velstående samfund« som den grundlæggende betingelse.